Nóg miljoene se belastinggeld na SAUK | Maroela Media
Die Suid-Afrikaanse belastingbetaler gaan R3,2 miljard moet hoes vir die SAUK se reddingsboei van die regering, volgens 'n aankondiging Vrydag deur die minister van kommunikasie, Stella Ndabeni-Abrahams.
Van die R3,2 miljard gaan R2,1 miljard Maandag al aan die SAUK oorbetaal word nadat die SAUK-raad 'n omdraaistrategie goedgekeur het wat vir die nasionale tesourie aanvaarbaar is.
Die SAUK het voorts heeltemal voldoen aan vyf van die agt vereistes wat die tesourie vir die toestaan van die reddingsboei gestel het. Die uitsaaikommissie het gedeeltelik aan nog twee vereistes voldoen en onderneem om die oorblywende vereiste dringend te takel.
Die vyf vereistes waaraan volkome voldoen is behels:
Die vasstel van presiese en gedetailleerde finansiële bestuursvereistes vir die volgende 18 maande;
'n Lys van presiese kostebesparingplanne waarby nougeset gehou moet word;
'n Presiese uiteensetting van waarom die SAUK finansieel ineengestort het en presies hoekom vorige omdraaistrategieë misluk het sodat 'n herhaling voorkom kan word;
'n Presiese uiteensetting van hoe daar afgereken gaan word met diegene wat weens wangedrag uitgewys is in die forensiese verslag oor wandade by die SAUK en
Die daarstel van 'n nuwe omdraaiplan wat nougeset uitgevoer moet word.
Minister Stella Ndabeni-Abrahams. Foto: Siyabulela Duda/GCIS
Die twee vereistes waaraan gedeeltelik voldoen is behels die skep van afsonderlike bestuurspraktyke vir die kommersiële en openbare diensaspekte van die SAUK en 'n uiteensetting van onnodige bates van die SAUK wat verkoop kan word.
Die aspek waaraan nog nie voldoen is nie, is die identifisering van groepe in die private sektor wat kan saamwerk om die SAUK te verbeter. Ndabeni-Abrahams het aangedui dat die SAUK gereed staan om aan hierdie laaste vereiste ook te voldoen.
belasting In die nuus SAUK Tesourie
Uiters belaglik! Die land kan daai geld baie beter gebruik as om nogmaals n onbevoegde korrup staats instansie soos die vir die soveelste maal te probeer red!!! Pateties man!!! Daar sal n prys wees vir die dwaasheid!
Kieswetter het gewaarsku dat daar 'n belasting revolusie gaan kom . Dis nou tyd om op te hou praat en dat dit moet gebeur . Klaar .
Die polisie se begroting word gesny om hierdie spulletjie te finansier.
Die SABC wys nie programme wat ek geniet nie. Dus betaal ek ook nie my lisensie nie.
Die grappies wat die mense vertel raak net al hoe beter.. Verwag mens moet TV betaal om na wat te kyk..as ek in die eerste plek wou lees het ek met n boek gaan le..